PATVIRTINTA

Kauno miesto savivaldybės

administracijos direktoriaus

2016 m. rugpjūčio 9 d.

įsakymu Nr. A-2318

Pakeista 2016-11-29 įsakymu Nr. A-3426

**VIETŲ SUTEIKIMO TURIZMO PAVILJONAMS STATYTI KONKURSO TVARKOS APRAŠAS**

## **I SKYRIUS**

## **BENDROSIOS NUOSTATOS**

1. Vietų suteikimo turizmo paviljonams statyti konkurso tvarkos aprašas (toliau – aprašas) nustato vietų suteikimo turizmo paviljonams statyti konkurso (toliau – konkursas) organizavimo ir vykdymo tvarką ir sąlygas.

2. Konkurso organizatorė yra Kauno miesto savivaldybės (toliau – Savivaldybė) administracija.

3. Konkursą vykdo Savivaldybės administracijos direktoriaus įsakymu sudaryta darbo grupė vietų suteikimo turizmo paviljonams statyti konkurso laimėtojui nustatyti (toliau – darbo grupė).

4. Turizmo paviljonas – tai laikinas paprastų konstrukcijų pastatas, kurio didžiausias aukštis 8,5 m, visų aukštų, antstatų, pastogės patalpų ir pagal naudojimo paskirtį susietų priestatų ploto suma yra ne didesnė kaip 80 kv. m (turi atitikti Lietuvos Respublikos statybos įstatymo 2 straipsnio 4 ir 6 dalių reikalavimus) ir kuris skirtas turizmo ir su turizmu susijusioms paslaugoms (nuomos, prekybos paslaugoms) teikti. Darbo grupė, įvertinusi konkrečią vietą, kuriai suteikti skelbiamas konkursas, turi teisę nustatyti mažesnius, negu nurodyta šiame punkte, turizmo paviljono aukščio ir ploto parametrus, ir darbo grupės nustatyti parametrai nurodomi konkurso skelbime.

5. Konkurso tikslas – išrinkti konkurso laimėtoją, su kuriuo bus pasirašyta sutartis, suteikianti jam teisę projektuoti, įrengti (pastatyti) ir eksploatuoti turizmo paviljoną konkrečioje viešojoje Kauno miesto vietoje, nurodytoje Turizmo paviljonų išdėstymo schemoje, patvirtintoje Kauno miesto savivaldybės tarybos 2016 m. kovo 15 d. sprendimu Nr. T-105 „Dėl Turizmo paviljonų išdėstymo schemos patvirtinimo“ (toliau – Schema), siekiant plėtoti poilsio ir turizmo infrastruktūrą.

6. Kiekvienai Schemoje nurodytai vietai suteikti skelbiamas atskiras konkursas.

7. Su konkurso laimėtoju pasirašoma Vietos suteikimo turizmo paviljonui statyti sutartis (toliau – Sutartis) (1 priedas).

## **II SKYRIUS**

## **KONKURSO OBJEKTAS**

8. Konkurso objektas – konkurso būdu įgyjama teisė Schemoje nurodytoje konkrečioje viešojoje Kauno miesto vietoje suprojektuoti, įrengti (pastatyti) turizmo paviljoną ir jame vykdyti veiklą (prekiauti ar teikti paslaugas) (toliau – veikla), gavus leidimą prekiauti (teikti paslaugas) Kauno viešosiose vietose (toliau – leidimas) pagal Leidimų prekiauti (teikti paslaugas) Kauno viešosiose vietose išdavimo tvarkos aprašą, patvirtintą Kauno miesto savivaldybės tarybos 2003 m. kovo 13 d. sprendimu Nr. T-72 „Dėl prekybos Kauno viešosiose vietose tvarkos“.

9. Konkurso laimėtojas turi parengti ir suderinti turizmo paviljono projektą, atitinkantį konkurso reikalavimus, įrengti (pastatyti) turizmo paviljoną ir, gavęs leidimą, pradėti vykdyti veiklą jame per vienus metus nuo Sutarties pasirašymo dienos. Išimtiniais atvejais konkurso laimėtojo prašymu dėl objektyvių priežasčių, kurias darbo grupė pripažins tokiomis, šis terminas rašytiniu Sutarties šalių susitarimu gali būti pratęstas ne ilgiau kaip dar vieniems metams.

10. Konkurso laimėtojas turi teisę eksploatuoti įrengtą (pastatytą) turizmo paviljoną ir vykdyti jame veiklą penkerius metus nuo leidimo išdavimo. Sutartis su konkurso laimėtoju, tinkamai vykdžiusiu įsipareigojimus, gali būti pratęsta. Darbo grupė teikia Savivaldybės administracijos direktoriui pasiūlymą dėl Sutarties galiojimo pratęsimo ir papildomos įmokos Kauno miesto socialinės infrastruktūros plėtrai dydžio.

11. Turizmo paviljonas turi būti projektuojamas ir įrengiamas (statomas) pagal Lietuvos Respublikos statybos įstatymo ir kitų teisės aktų, reglamentuojančių nesudėtingų statinių projektavimą ir statybą, nuostatas. Turizmo paviljono projektas rengiamas vadovaujantis:

11.1. teritorijų planavimo dokumentais;

11.2. Savivaldybės administracijos išduotais specialiaisiais architektūros reikalavimais;

11.3. Kultūros paveldo departamento prie Kultūros ministerijos išduotais specialiaisiais paveldosaugos reikalavimais, taikomais kultūros paveldo vertybei ar jos teritorijai, jei turizmo paviljonas projektuojamas kultūros paveldo objekto teritorijoje ar kultūros paveldo vietovėje;

11.4. saugomos teritorijos direkcijos išduotais specialiaisiais saugomos teritorijos tvarkymo ir apsaugos reikalavimais, jei turizmo paviljonas projektuojamas konservacinės apsaugos prioriteto teritorijoje ar kompleksinėje saugomoje teritorijoje;

11.5. šio aprašo, kitų teisės aktų, reglamentuojančių nesudėtingų statinių statybą, ir konkurso reikalavimais.

12. Konkurso laimėtojas turi įrengti ir eksploatuoti turizmo paviljoną pagal šiame apraše, konkursui pateiktame pasiūlyme ir Sutartyje nurodytas sąlygas.

13. Turizmo paviljonas projektuojamas, įrengiamas (pastatomas) ir eksploatuojamas konkurso laimėtojo lėšomis.

14. Turizmo paviljonų architektūrinė išvaizda, tūris, forma, spalviniai sprendiniai ir medžiagos turi derėti prie aplinkos, turizmo paviljonai turi būti estetiški ir patogūs lankytojams. Turizmo paviljono išorėje turi būti naudojamas išskirtinis Kaunui pritaikytas prekių ženklas lietuvių kalba.

15. Veikla turizmo paviljone vykdoma vadovaujantis teisės aktais, reglamentuojančiais prekybos (paslaugų teikimo) Kauno viešosiose vietose tvarką.

16. Įrengtas (pastatytas) turizmo paviljonas yra konkurso laimėtojo nuosavybė. Turizmo paviljonas Nekilnojamojo turto registre neregistruojamas. Žemės sklypas turizmo paviljonui projektuoti, įrengti (statyti) ir eksploatuoti neformuojamas ir neišnuomojamas.

17. Pasibaigus Sutartyje nustatytam turizmo paviljono eksploatavimo terminui (įskaitant ir pratęsimą) ar nutraukus Sutartį, konkurso laimėtojas per 15 kalendorinių dienų savo lėšomis pašalina turizmo paviljoną ir sutvarko aplinką. Neįvykdžius šio reikalavimo, turizmo paviljono pašalinimas ne ginčo tvarka vykdomas Laikinų prekybos (paslaugų teikimo) paskirties statinių (kioskų, paviljonų) ar jų liekanų pašalinimo, pasibaigus statinių naudojimo ar kiosko (paviljono) naudojimo viešojoje vietoje sutarties galiojimo terminui, organizavimo tvarkos aprašo, patvirtinto Kauno miesto savivaldybės tarybos 2011 m. kovo 17 d. sprendimu Nr. T-185 „Dėl Laikinų prekybos (paslaugų teikimo) paskirties statinių (kioskų, paviljonų) ar jų liekanų pašalinimo, pasibaigus šių statinių naudojimo ar kiosko (paviljono) naudojimo viešojoje vietoje sutarties galiojimo terminui, organizavimo tvarkos aprašo patvirtinimo“, nustatyta tvarka, o už kiekvieną pradelstą dieną konkurso laimėtojas moka Sutartyje nustatytą baudą.

### III SKYRIUS

### KVALIFIKACINIAI REIKALAVIMAI KONKURSO DALYVIAMS

18. Konkurse gali dalyvauti juridiniai asmenys, įregistruoti Lietuvos Respublikos teisės aktų nustatyta tvarka ir atitinkantys šiuos kvalifikacinius reikalavimus:

|  |  |  |
| --- | --- | --- |
| Eil.Nr. | Kvalifikaciniai reikalavimai | Atitiktį kvalifikaciniams reikalavimams įrodantys dokumentai |
| 1. | Konkurso dalyvis turi turėti teisę verstis su konkurso objektu susijusia veikla | VĮ Registrų centro išduotas Lietuvos Respublikos juridinių asmenų registro išrašas ir konkurso dalyvio įstatai, įrodantys, kad jis turi teisę verstis su konkurso objektu susijusia veikla. Jei konkurso dalyvis neturi įstatų, apie jo veiklos pobūdį sprendžiama iš juridinio asmens registravimo pažymėjime esančių duomenų  |
| 2. | Konkurso dalyvio vadovas, turintis teisę juridinio asmens vardu sudaryti sandorį, ir buhalteris ar kitas asmuo, turintis teisę surašyti ir pasirašyti konkurso dalyvio apskaitos dokumentus, neturi teistumo (arba teistumas yra išnykęs ar panaikintas) arba dėl konkurso dalyvio per pastaruosius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą nusikalstamame susivienijime, jo organizavimą ar vadovavimą jam, už kyšininkavimą, tarpininko kyšininkavimą, papirkimą, sukčiavimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, mokesčių nesumokėjimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą | Informatikos ir ryšių departamento prie Vidaus reikalų ministerijos išduotas pažymėjimas ar VĮ Registrų centro Lietuvos Respublikos Vyriausybės nustatyta tvarka išduotas dokumentas, patvirtinantis jungtinius kompetentingų institucijų tvarkomus duomenis. Nurodytas dokumentas turi būti išduotas ne anksčiau kaip 30 kalendorinių dienų iki paraiškos dalyvauti vietos suteikimo paviljonui statyti konkurse (toliau – paraiška) pateikimo termino pabaigos |
| 3. | Konkurso dalyvis nėra bankrutavęs, likviduojamas, nėra su kreditoriais sudaręs taikos sutarties, sustabdęs ar apribojęs savo veiklos, jam nėra iškelta bankroto byla arba nėra vykdomas bankroto procesas ne teismo tvarka, taip pat nėra siekiama priverstinio likvidavimo procedūros ar susitarimo su kreditoriais | Paraiška, patvirtinanti pateiktus duomenis; VĮ Registrų centro pažyma, išduota ne anksčiau kaip 30 dienų iki paraiškos pateikimo termino pabaigos |
| 4. | Konkurso dalyvis yra įvykdęs įsipareigojimus, susijusius su socialinio draudimo įmokų mokėjimu  | Valstybinio socialinio draudimo fondo valdybos pažyma, išduota ne anksčiau kaip 30 dienų iki paraiškos pateikimo termino pabaigos |
| 5. | Konkurso dalyvis turi būti įvykdęs įsipareigojimus, susijusius su mokesčių mokėjimu | Valstybinės mokesčių inspekcijos ir Savivaldybės administracijos Finansų ir ekonomikos skyriaus pažymos, išduotos ne anksčiau kaip 30 dienų iki paraiškos pateikimo termino pabaigos |
| 6. | Konkurso dalyvis neturi turėti pažeidimų profesinėje veikloje per pastaruosius 12 mėnesių – nenustatyta nelegalių darbuotojų, nesurašyta savavališkos statybos aktų | Paraiška, patvirtinanti pateiktus duomenis; Valstybinės darbo inspekcijos pažyma apie nustatytus (nenustatytus) darbo teisės aktų pažeidimus, išduota ne anksčiau kaip 30 dienų iki paraiškos pateikimo termino pabaigos |

19. Konkurse pripažįstami kitose valstybėse ir Lietuvos Respublikos valstybės institucijose išduoti lygiaverčiai kvalifikacinių reikalavimų atitiktį įrodantys dokumentai. Užsienio valstybių dalyvių kvalifikaciją patvirtinantys dokumentai turi būti išversti į lietuvių kalbą ir nustatyta tvarka patvirtinti vertėjo parašu.

20. Konkurso dalyvis gali pateikti kvalifikacinių reikalavimų atitiktį įrodančių dokumentų tinkamai patvirtintas kopijas, tačiau Savivaldybė pasilieka teisę paprašyti originalų. Dokumentų kopijos yra tvirtinamos konkurso dalyvio vadovo ar jo įgalioto asmens parašu, nurodoma žyma „Kopija tikra“ ir pareigų pavadinimas, vardas (vardo raidė), pavardė, data ir antspaudas (jei turi).

**IV SKYRIUS**

**KONKURSO PASKELBIMAS, DALYVIŲ PARAIŠKŲ PATEIKIMAS**

21. Sprendimą paskelbti konkursą konkrečiai Schemoje nurodytai vietai suteikti priima darbo grupė. Informacija apie konkursą viešai skelbiama Savivaldybės interneto svetainėje (www.kaunas.lt).

22. Konkurso skelbime turi būti nurodyta:

22.1. konkurso pavadinimas;

22.2. turizmo paviljono įrengimo (pastatymo) vieta, turizmo paviljono parametrai, projektavimo ir įrengimo (pastatymo) reikalavimai, eksploatavimo terminas;

22.3. kartu su paraiška būtini pateikti dokumentai;

22.4. paraiškų (su priedais) pateikimo būdai ir terminas (nurodoma pirma ir paskutinė dokumentų priėmimo diena ir valanda). Terminas negali būti trumpesnis nei 20 darbo dienų;

22.5. paraiškų pateikimo vieta, adresas, Savivaldybės administracijos darbuotojų, atsakingų už paraiškų priėmimą, kontaktiniai duomenys;

22.6. paraiškų vertinimo kriterijus (-ai);

22.7. minimalus paramos Kauno miesto socialinės infrastruktūros plėtrai dydis;

22.8. numatoma darbo grupės posėdžio, kuriame bus atplėšiami vokai, data, vieta ir laikas;

22.9. kita informacija, kurią nusprendžia skelbti darbo grupė.

23. Konkurso dalyviai, susipažinę su konkurso sąlygomis, pateikia šiame apraše nurodytus dokumentus skelbime nurodytu terminu. Dokumentai pateikiami užklijuotame ir užantspauduotame voke, ant kurio užrašytas konkurso pavadinimas.

24. Paraiškos (su priedais) lapai turi būti sunumeruoti, susiūti ir paskutinio lapo antroje pusėje patvirtinti įmonės vadovo parašu ir antspaudu.

25. Pateikiami šie dokumentai lietuvių kalba:

25.1. juridinio asmens vadovo pasirašyta nustatytos formos paraiška (2 priedas);

25.2. laisvos formos konkurso dalyvio veiklą apibūdinantis aprašymas;

25.3. konkurso dalyvio atitiktį kvalifikaciniams reikalavimams patvirtinantys dokumentai, nurodyti 18 punkte;

25.4. turizmo paviljono (laikino nesudėtingo statinio) eskizinis projektas (vienas variantas), kurį sudaro:

25.4.1. bendrieji duomenys:

25.4.2. aiškinamasis raštas (statinio naudojimo paskirtis, statybos vieta, projektuojamą statinį apibūdinantys pagrindiniai rodikliai);

25.4.3. planas (1:500 mastelis), parengtas ant ne senesnio kaip 5 metų topografinio plano arba Kauno miesto skaitmeninio žemėlapio ištraukos, kuriame pažymėti esami ir projektuojami statiniai, jų eksplikacija, projektuojamų statinių matmenys (ilgis, plotis, aukštis), nurodytas atstumas iki gretimų pastatų, statinių, įrenginių, medžių; statytojo (užsakovo) pavadinimas ir kodas; žemės sklypo ribos (jei statinys statomas suformuotame ir Nekilnojamojo turto registre įregistruotame žemės sklype);

25.4.4. statinio fasado, teritorijos sutvarkymo plano brėžiniai.

26. Konkursui pateikta medžiaga konkurso dalyviui negrąžinama.

27. Paraiška registruojama Savivaldybės administracijos Klientų aptarnavimo skyriaus Asmenų aptarnavimo poskyryje. Ant voko su paraiška užrašomas registravimo numeris ir tikslus priėmimo laikas.

28. Paraiškoje (su priedais) pateikta informacija yra konfidenciali, neskelbiama ir neteikiama tretiesiems asmenims, išskyrus įstatymų nustatytus atvejus.

**V SKYRIUS**

**PARAIŠKŲ TIKRINIMAS, VERTINIMAS IR KONKURSO LAIMĖTOJO NUSTATYMAS**

29. Pasibaigus paraiškų pateikimo terminui, darbo grupės posėdyje, kurio data ir laikas buvo nurodytas konkurso skelbimo tekste, atplėšiami vokai su paraiškomis ir patikrinami konkurso dalyvių pateikti dokumentai. Vokų atplėšimo procedūroje gali dalyvauti ir konkurso dalyvio vadovas ar jo įgaliotas asmuo.

30. Darbo grupės posėdyje, atplėšus vokus su paraiškomis, surašomas konkurso dalyvių pateiktų dokumentų inventorizavimo protokolas, kuriame nurodomi pateiktų dokumentų pavadinimai ir lapų skaičius. Visi posėdyje dalyvaujantys darbo grupės nariai pasirašo protokolą ir paraiškos (su priedais) paskutinio lapo antroje pusėje.

31. Darbo grupė per 10 darbo dienų nuo konkurso dokumentų inventorizavimo protokolo pasirašymo dienos privalo:

31.1. įvertinti konkurso dalyvių pateiktus dokumentus ir nustatyti, ar konkurso dalyviai atitinka aprašo 18 punkte nustatytus kvalifikacinius reikalavimus, ar pateikti dokumentai atitinka aprašo 25 punkte nustatytus reikalavimus. Nustačiusi, kad konkurso dalyvis neatitinka kvalifikacinių reikalavimų ir (ar) jo pateikti dokumentai neatitinka aprašo 25 punkte nustatytų reikalavimų ir (ar) jo pateiktas turizmo paviljono (laikino nesudėtingo statinio) eskizinis projektas neatitinka konkurso reikalavimų, darbo grupė per 5 darbo dienas raštu jį apie tai informuoja ir jo paraišką atmeta;

31.2. išnagrinėti konkurso dalyvių, atitinkančių kvalifikacinius reikalavimus, paraiškas ir vadovaudamasi šio aprašo 32 punkte nurodytu vertinimo kriterijumi (-ais) nustatyti konkurso laimėtoją.

32. Konkurso paraiškų vertinimo kriterijus yra didžiausias konkurso dalyvio pasiūlytas paramos Kauno miesto socialinės infrastruktūros plėtrai dydis. Darbo grupė, įvertinusi konkrečią Schemoje nurodytą vietą, turi teisę nustatyti papildomus vertinimo kriterijus (ir jų vertę), kurie nurodomi konkurso skelbime.

33. Paraiškos vertinamos darbo grupės posėdyje konfidencialiai, nedalyvaujant konkurso dalyviams ar jų atstovams. Paraiškų vertinimo rezultatai nurodomi darbo grupės posėdžio protokole, kurį pasirašo visi darbo grupės posėdyje dalyvavę darbo grupės nariai.

34. Konkursą laimi tas konkurso dalyvis, kurio pasiūlyta parama Kauno miesto socialinės infrastruktūros plėtrai yra didžiausia. Jei buvo nustatyti papildomi vertinimo kriterijai, – laimi tas konkurso dalyvis, kuris surinko didžiausią vertinimo balų sumą. Jei keli konkurso dalyviai pasiūlo vienodą paramos dydį ar surenka vienodą vertinimo balų sumą, laimėtoju laikomas tas konkurso dalyvis, kuris pirmiau pateikė paraišką (pagal ant voko užrašytą konkurso dalyvio registravimo numerį ir tikslų dokumentų priėmimo laiką).

35. Konkurso laimėtoju gali tapti ir vienintelis konkurso dalyvis, jei jis atitinka kvalifikacinius reikalavimus, o jo paraiška ir kiti pateikti dokumentai atitinka visus reikalavimus. Negavus nė vienos paraiškos arba atmetus visas pateiktas paraiškas kaip neatitinkančias reikalavimų, darbo grupė gali pakartotinai skelbti konkursą.

36. Nustačiusi konkurso laimėtoją, darbo grupė per 5 darbo dienas raštu informuoja visus konkurso dalyvius apie konkurso rezultatus. Konkurso dalyviai, nesutinkantys su vertinimo rezultatais, turi teisę pateikti darbo grupei skundą per 5 darbo dienas nuo pranešimo apie konkurso rezultatus gavimo dienos. Darbo grupė savo išvadas dėl gauto skundo kartu su pasiūlymu patvirtinti konkurso laimėtoją (jei toks nustatytas) teikia Savivaldybės administracijos direktoriui per 7 darbo dienas nuo skundo gavimo, bet ne vėliau kaip per 30 darbo dienų nuo darbo grupės posėdžio, kurio metu buvo įvertintos pateiktos paraiškos, ir Savivaldybės administracijos direktorius priima galutinį sprendimą dėl skundo pagrįstumo ir konkurso laimėtojo. Pateikusiam skundą atsakymas išsiunčiamas per 14 darbo dienų nuo skundo gavimo.

37. Jei skundų nebuvo gauta ar jie buvo pripažinti nepagrįstais, konkurso laimėtojas (jei toks nustatytas) patvirtinamas Savivaldybės administracijos direktoriaus įsakymu. Darbo grupė raštu informuoja visus konkurso dalyvius apie išleistą Savivaldybės administracijos direktoriaus įsakymą dėl konkurso laimėtojo patvirtinimo (konkurso laimėtojas papildomai informuojamas apie Sutarties pasirašymo procedūrą ir tam būtiną pateikti informaciją) per 3 darbo dienas nuo įsakymo išleidimo dienos.

38. Konkurso dalyvių pateikti dokumentai turi būti saugomi 10 metų nuo konkurso pabaigos Savivaldybės administracijos Miesto planavimo ir architektūros skyriuje.

## **VI SKYRIUS**

## **SUTARTIES PASIRAŠYMAS SU KONKURSO LAIMĖTOJU**

39. Konkursą laimėjęs dalyvis su Savivaldybės administracija pasirašo Sutartį. Jei konkurso laimėtojas per 20 darbo dienų nuo Savivaldybės administracijos direktoriaus įsakymo dėl konkurso laimėtojo patvirtinimo išleidimo dienos nepateikia Sutarčiai sudaryti reikalingos informacijos ar nepasirašo Sutarties, konkurso laimėtoju paskelbiamas iš eilės antras pagal vertinimo rezultatus konkurso dalyvis (jei toks buvo nustatytas) ir taip toliau eilės tvarka. Jei nėra konkurso laimėtojo ar konkurso laimėtojas nepasirašo Sutarties ir nė vienas iš eilės konkurso dalyvis nepasirašo Sutarties, darbo grupė gali nuspręsti pakartotinai skelbti konkursą arba kad konkursą skelbti netikslinga.

\_\_\_\_\_\_\_\_\_\_\_\_\_\_\_\_\_\_\_\_\_\_\_

Vietų suteikimo turizmo paviljonams

statyti konkurso tvarkos aprašo

1 priedas

(**Vietos suteikimo turizmo paviljonui statyti sutarties forma)**

**VIETOS SUTEIKIMO TURIZMO PAVILJONUI STATYTI SUTARTIS**

20\_\_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Nr. \_\_\_

Kaunas

Kauno miesto savivaldybės administracija (toliau – Savivaldybė), atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ir \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (toliau – konkurso laimėtojas), atstovaujamas (-a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio (-ios) pagal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, sudarė šią sutartį (toliau – Sutartis).

### I SKYRIUS

### SUTARTIES DALYKAS

1. Vietos suteikimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(adresas / vieta)*

turizmo paviljonui (toliau – turizmo paviljonas) statyti (įrengti), eksploatuoti ir veiklai, gavus leidimą prekiauti (teikti paslaugas) Kauno viešosiose vietose, vykdyti.

2. Žemės sklypo (jo dalies), kuriame (-ioje) įrengiamas (pastatomas) turizmo paviljonas, nuomos sutartis nesudaroma. Konkurso laimėtojas neįgyja jokių teisių į turizmo paviljonu užstatytą žemės sklypą (jo dalį), išskyrus teisę Sutarties galiojimo metu šiame žemės sklype (jo dalyje) įrengti (pastatyti) ir eksploatuoti turizmo paviljoną.

### II SKYRIUS

### ŠALIŲ ĮSIPAREIGOJIMAI IR TEISĖS

3. Savivaldybė įsipareigoja:

3.1. suteikti teisę konkurso laimėtojui Sutarties 1 punkte nurodytoje vietoje įrengti (pastatyti) turizmo paviljoną – laikiną nesudėtingą statinį, atitinkantį Lietuvos Respublikos statybos įstatymo 2 straipsnio 4, 6 dalių ir konkurso reikalavimus, pagal teisės aktų nustatyta tvarka parengtą projektą ir išduotą statybą leidžiantį dokumentą ir eksploatuoti jį penkerius metus nuo leidimo prekiauti (teikti paslaugas) Kauno viešosiose vietose išdavimo;

3.2. pratęsti turizmo paviljono eksploatavimo terminą, jei konkurso laimėtojas tinkamai vykdė pagal Sutartį prisiimtus įsipareigojimus ir teisės aktų reikalavimus.

4. Konkurso laimėtojas įsipareigoja:

4.1. per 30 kalendorinių dienų nuo konkurso laimėtojo patvirtinimo Savivaldybės administracijos direktoriaus įsakymu dienos į Savivaldybės sąskaitą (a. s. LT444010042500010078) pervesti paramos Kauno miesto socialinės infrastruktūros plėtrai lėšas –\_\_\_\_\_\_\_\_\_\_\_ Eur (*suma skaičiais ir žodžiais*);

4.2. teisės aktų nustatyta tvarka parengti turizmo paviljono projektą ir gauti statybą leidžiantį dokumentą;

4.3. ne vėliau kaip per vienus metus nuo Sutarties pasirašymo dienos įrengti (pastatyti) turizmo paviljoną pagal projektą ir statybą leidžiantį dokumentą ir gauti 3.5 punkte nurodytą leidimą;

4.4. užtikrinti, kad turizmo paviljono išorėje būtų naudojamas išskirtinis Kaunui pritaikytas prekių ženklas lietuvių kalba;

4.5. vykdyti veiklą (prekiauti ar teikti paslaugas) turizmo paviljone tik turėdamas leidimą prekiauti (teikti paslaugas) Kauno viešosiose vietose, išduotą vadovaujantis Leidimų prekiauti (teikti paslaugas) Kauno viešosiose vietose išdavimo tvarkos aprašu, patvirtintu Kauno miesto savivaldybės tarybos 2003 m. kovo 13 d. sprendimu Nr. T-72 „Dėl prekybos Kauno viešosiose vietose tvarkos“;

4.6. verstis licencijuojama mažmenine prekyba tik įsigijęs šios veiklos licencijas teisės aktų nustatyta tvarka;

4.7. laikytis prekybos Kauno viešosiose vietose taisyklių bei kitų teisės aktų, nustatančių prekybos ir paslaugų teikimą Kauno miesto viešosiose vietose, reikalavimų;

4.8. įrengti išorinę vaizdinę reklamą, mokėti mokesčius ir vietines rinkliavas pagal teisės aktų reikalavimus;

4.9. užtikrinti, kad turizmo paviljonas būtų švarus, tvarkingas ir estetiškas, savo lėšomis atnaujinti pažeistas ar susidėvėjusias turizmo paviljono konstrukcijas ir elementus;

4.10. nuolat prižiūrėti ir tvarkyti projekte nurodytą turizmo paviljono teritoriją, užtikrinti joje viešąją tvarką;

4.11. vykdyti veiklą (prekiauti ar teikti paslaugas) turizmo paviljone ne mažiau kaip 200 dienų per metus;

4.111. turizmo paviljono eksploatavimo laikotarpiu jo neišnuomoti, nesuteikti teisės naudotis juo kitu pagrindu tretiesiems asmenims.

4.12. pasibaigus Sutartyje nustatytam turizmo paviljono eksploatavimo terminui ar nutraukus Sutartį prieš terminą, per 15 kalendorinių dienų savo lėšomis pašalinti turizmo paviljoną ir sutvarkyti aplinką;

4.13. laiku nepašalinęs turizmo paviljono mokėti \_\_\_\_\_\_\_\_\_\_\_ Eur (*suma skaičiais ir žodžiais*) dydžio baudą už kiekvieną uždelstą dieną.

5. Šalys susitaria, kad 4.13 papunktyje nurodyto dydžio bauda yra ne per didelė ir šalys dėl jos dydžio nekels jokių reikalavimų ateityje.

6. Savivaldybė turi teisę tikrinti, ar konkurso laimėtojas tinkamai vykdo Sutartimi prisiimtus įsipareigojimus, ir reikalauti, kad jis per nustatytą terminą pašalintų rastus trūkumus. Jei per nustatytą terminą trūkumai nepašalinami, Savivaldybė turi teisę nutraukti Sutartį vienašališkai, nesikreipdama į teismą.

7. Šalys įsipareigoja pasikeitus rekvizitams apie tai per 3 darbo dienas raštu informuoti viena kitą.

**III** **SKYRIUS**

**BAIGIAMOSIOS NUOSTATOS**

8. Sutartis įsigalioja nuo jos pasirašymo dienos ir galioja iki \_\_\_\_\_\_\_\_\_\_\_\_\_\_. Sutartis gali būti pratęsiama Sutartyje nustatytais atvejais rašytiniu šalių susitarimu.

9. Sutartis gali būti keičiama ar nutraukiama rašytiniu šalių susitarimu.

10. Savivaldybė, raštu įspėjusi konkurso laimėtoją prieš 30 kalendorinių dienų, turi teisę vienašališkai, nesikreipdama į teismą, nutraukti Sutartį, jei:

10.1. konkurso laimėtojas per nustatytą terminą neperveda 4.1 papunktyje nurodytų lėšų;

10.2. turizmo paviljonas įrengtas (pastatytas) ne pagal projektą, atitinkantį konkurso reikalavimus, ar neturint statybą leidžiančio dokumento;

10.3. konkurso laimėtojas 90 kalendorinių dienų (nepertraukiamai) nuo turizmo paviljono įrengimo (pastatymo) nesikreipia dėl leidimo prekiauti (teikti paslaugas) Kauno viešosiose vietose, turizmo paviljonas uždarytas ir jame neprekiaujama (neteikiamos paslaugos);

10.4. konkurso laimėtojas 2 kartus per metus pažeidžia (jam paskiriama administracinė nuobauda) prekybos Kauno viešosiose vietose taisyklių bei kitų teisės aktų, nustatančių prekybos ir paslaugų teikimą viešosiose miesto vietose, reikalavimus;

10.5. jei konkurso laimėtojas per Savivaldybės nustatytą terminą nepašalina nurodytų trūkumų;

10.6. jei konkurso laimėtojas neprižiūri ir netvarko turizmo paviljono teritorijos, neužtikrina joje viešosios tvarkos;

10.7. jei konkurso laimėtojas nevykdo veiklos (neprekiauja ar neteikia paslaugų) turizmo paviljone ne mažiau kaip 200 dienų per metus;

10.8. jei konkurso laimėtojas nevykdo kitų savo įsipareigojimų pagal Sutartį;

10.9. jei teritorija, kurioje pastatytas (įrengtas) turizmo paviljonas, yra reikalinga Savivaldybės poreikiams;

10.10. kitais Lietuvos Respublikos civilinio kodekso nustatytais atvejais.

11. Konkurso laimėtojas turi teisę vienašališkai nutraukti Sutartį įspėjęs Savivaldybę raštu prieš 30 kalendorinių dienų.

12. Šalys neatsako už visišką arba dalinį Sutarties įsipareigojimų nevykdymą, jei tai atsitinka dėl nenugalimos jėgos, apibrėžtos Lietuvos Respublikos civilinio kodekso 6.212 straipsnyje, veikimo.

13. Ginčai dėl Sutarties vykdymo sprendžiami derybomis, o nepavykus susitarti – Lietuvos Respublikos teisės aktų nustatyta tvarka.

14. Šalių tarpusavio santykiai, neaptarti Sutartyje, turi būti aiškinami Lietuvos Respublikos teisės aktų nustatyta tvarka.

15. Sutartis sudaryta dviem egzemplioriais, kurie turi vienodą teisinę galią, – po vieną abiem šalims.

16. Prie Sutarties pridedamas turizmo paviljono (laikino nesudėtingo statinio) projektas, *(įrašyti lapų skaičių)*.

**IV SKYRIUS**

**ŠALIŲ ADRESAI IR PARAŠAI**

Kauno miesto savivaldybės administracija

Laisvės al. 96, 44251 Kaunas

Kodas 188764867

A. s. LT444010042500010078

AB DNB bankas

Banko kodas 40100

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(atstovo pareigos)* A. V. *(atstovo pareigos)* A. V.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

*(parašas) (parašas)*

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

*(vardas ir pavardė) (vardas ir pavardė)*

Vietų suteikimo turizmo paviljonams

statyti konkurso tvarkos aprašo

2 priedas

**(Paraiškos dalyvauti vietos suteikimo turizmo paviljonui statyti konkurse forma)**

**PARAIŠKA DALYVAUTI VIETOS \_\_\_\_\_\_\_\_\_\_\_\_\_\_\_\_\_\_\_\_\_SUTEIKIMO TURIZMO**

 (*adresas / vieta*)

 **PAVILJONUI STATYTI KONKURSE**

**\_\_\_\_\_\_\_\_\_\_\_\_\_\_\_\_\_\_\_\_\_**

**1. Informacija apie juridinį asmenį**

*(paraišką teikiančio juridinio asmens pavadinimas, juridinio asmens kodas)*

*(adresas, pašto kodas)*

*(telefonas, faksas, el. paštas)*

*(paraišką teikiančio juridinio asmens vadovo ar jo įgalioto asmens vardas, pavardė, atstovavimo pagrindas)*

................................................................................................................................................................

*(už paraiškos teikimą atsakingo asmens vardas, pavardė, telefonas, el. paštas)*

**2. Informacija apie turizmo paviljoną**

2.1. Numatomas turizmo paviljono projekto rengimo ir derinimo terminas ....................................

......................................................................................................................................................

2.2. Numatomas turizmo paviljono įrengimo (pastatymo) terminas ................................................

...................................................................................................................................................................

2.3. Trumpas planuojamos vykdyti veiklos turizmo paviljone aprašymas .......................................

................................................................................................................................................................

................................................................................................................................................................

................................................................................................................................................................

................................................................................................................................................................

**3. Siūloma parama Kauno miesto socialinės infrastruktūros plėtrai** (eurais, be PVM) ................................................................................................................................................................

**4. Kita informacija** ................................................................................................................................................................*(kita, konkurso dalyvio nuomone, svarbi informacija)*

PRIDEDAMA:

1. .....................................................................................................................................................
2. .....................................................................................................................................................

...........................................................................................................................................................

Tvirtiname, kad paraiškoje pateikta informacija yra tiksli ir teisinga, juridinis asmuo nėra bankrutavęs ar bankrutuojantis, nėra likviduojamas ar restruktūrizuojamas, nėra su kreditoriais sudaręs taikos sutarties, sustabdęs ar apribojęs savo veiklos, sąskaitos nėra areštuotos, nėra jam surašytų savavališkos statybos aktų.

Tvirtiname, kad esame susipažinę su Vietų suteikimo turizmo paviljonams statyti konkurso tvarkos aprašu ir sutinkame su reikalavimais konkurso dalyviams ir tipinės Vietos suteikimo turizmo paviljonui statyti sutarties sąlygomis.

Laimėję konkursą, įsipareigojame per 30 kalendorinių dienų nuo konkurso laimėtojo patvirtinimo Savivaldybės administracijos direktoriaus įsakymu dienos sumokėti šioje paraiškoje nurodytą paramos Kauno miesto socialinės infrastruktūros plėtrai sumą į Kauno miesto savivaldybės administracijos sąskaitą Nr. LT444010042500010078, įrengti turizmo paviljoną pagal nustatyta tvarka parengtą ir suderintą projektą, jį eksploatuoti ir jame vykdyti veiklą (prekiauti ar teikti paslaugas), gavę leidimą prekiauti (teikti paslaugas) Kauno viešosiose vietose.

.......................................................................... ........................ ........................................

##### *(juridinio asmens vadovo ar jo įgalioto asmens pareigos) (parašas) ( vardas, pavardė)*

(A. V.)

**Pastaba.** Paraiška turi būti pildoma kompiuteriu, lietuvių kalba, aiškiu šriftu (rekomenduojama naudoti 12 dydžio „Times New Roman“ šriftą).